Fozaorana

Ny **fozaorana** dia karazana orana izay tsy misy lahy fa vavy daholo nefa mitaranaka. Hita voalohany tamin' ny varotra biby fanao an-trano tany Alemaina tamin' ny taompolo 1990 izy io. Ny anarany ara-tsiansa dia ***Procambarus virginalis***. Vavy afaka manatody sy manan-janaka tsy misy lahiny izy.

Tany am-boalohany, ny mpahay siansa dia nihevitra fa zana-karazan' ny *Procambarus fallax* izy io, ka nanalo io anarana io amin' ny hoe *Procambarus virginalis* forma *virginalis*. Tamin' ny taona 2017 anefa, ny fandinihana lalina momba ny fototarazony dia nanome azy ny satan' ny karazana mahaleo tena, nanamafy ny fandinihana *in vivo* fa tsy mifampiteraka ireo karazana roa ireo.

Io endrika io dia manakaiky ny karazana *[[Procambarus fallax]]*, izay misy betsaka manodidina an' i Florida saingy tsy fantatra ny mponina voajanaharin' ny *Procambarus* *virginalis*.

Miteraka fahasimbana goavana ny fielezan' izy ireo eny amin' ny tontolo, anisan' izany ny eto Madagasikara izay lasa loza mitatao ho an' ny karazana orana teratany fito (*[[Astacoides madagascarensis]]*, *[[Astacoides granulimanus]]*, *[[Astacoides caldwelli]]*, *[[Astacoides crosnieri]]*, *[[Astacoides betsileoensis]]*, *[[Astacoides hobbsi]]*, *[[Astacoides petiti]]*). Izy io koa dia mitondra zavamananaina bitika (*Aphanomyces astaci*) izay afaka mamono ny orana teratany.

Ity orana ity dia tsy mifidy zavatra hohanina ary manana karazan-tsakafo betsaka manomboka amin' ny biby velona (bibikely, trondro madinika, sifotra anaty rano) ka hatramin' ny zavamaniry lo.

## Biby mpanani-bohitra
Ity karazana ity, izay afaka miteraka tsy misy firaisana, dia toa nandositra any anaty zavaboary tany Alemaina.

Nanomboka teo dia nanjary larazana mpanani-bohitra tany amin' ny firenena mitombo isa hatrany io karazana io ary mora mihabetsaka izy io raha toa ka saika ny antsasaky ny karazana amerikana no tandindomin-doza ary eo ho eo amin' ny ampahatelon' ny orana eran-tany no atahorana ho lany tamingana. Tao anatin' ny 20 taona dia niparitaka nanerana an' i Eorôpa sy i Afrika izy ireo, ka nandrava ny rafi-tontolo iainana sady nandrahona ny karazana teratany.

Tamin' ny taona 2015 dia mbola izy io no karazana tian' ny mpiompy bibin-drano anaty trano indrindra any Amerika Avaratra. Ao amin' ny Vondrona Eorôpeana dia nampidirina nanomboka tamin' ny taona 2016 tao amin' ny lisitry ny karazana vahiny mpanani-bohitra an' ny Vondrona Eorôpeana ilay karazana, ka tsy azo amidy, na tehirizina, na zaraina na avoaka any anaty amin' ny zavaboary. Tamin’ ny taona 2022 dia tsy voafehy intsony izany eto Madagasikara, izay anaovana fikarohana mizotra mankany amin' ny fanaovana azy ho sakafo, eny fa na hatramin' ny fanazovana azy ho fanafody mihitsy aza.

Izy ireo dia efa nampidirina tao amin' ny tontolo voajanahary amin' ny kôntinanta dimy. Hita any anaty  natiora any amin' ireto firenena manaraka ireto izy ireo ankehitriny:

* Alemaina
* Aotrisy
* Belzika
* Danemarka
* Estônia
* Frantsa
* Hôngria
* Israely
* Italia
* Japàna
* Kanada
* Krôasia
* Madagasikara
* Malta
* Nederlandy
* Okraina
* Pôlônina
* Repoblika Tseky
* Romania
* Sina
* Slôvakia
* Soeda
* Taioàna

## Jereo koa
*Astacoides
* Foza
* Orana (biby)
* Drakaka